SAUK-joernaliste ontvang glo dreig-SMS'e | Maroela Media
Die voortdurende doodsdreigemente wat die SAUK-joernaliste wat voor die parlementêre komitee wat die openbare uitsaaier se sake ondersoek getuig het, ontvang, is 'n direkte aanval op die parlement, het LP's Woensdag gesê.
"Ons doen weer eens 'n beroep op die wetstoepassingsagentskappe om te verseker dat die getuies wat voor die komitee verskyn beskerm word," het Vincent Smith, voorsitter van die komitee, in 'n verklaring gesê. "Ons veroordeel enige poging om verantwoording aan die parlement omver te gooi."
Nqabayomzi Kwankwa, LP van die United Democratic Movement (UDM), het LP's vroeër ingelig dat van die joernaliste gedreig word. Hy het 'n SMS wat aan een van die joernaliste gestuur is voorgelees.
"Traitors protecting your white friends in Parliament who started this, telling lies about your comrades. You are warned, we don't kill blacks but sit and watch the blood flow [sic]", lui die SMS.
Smith het gesê die komitee sien die dreigemente in 'n baie ernstige lig en sal die saak met die parlementêre owerhede opneem. "Die komitee is baie bekommerd dat die SAUK se bestuur klaarblyklik onbewus is van die lewensbedreigende situasie waarin die joernaliste verkeer, na aanleiding van die raadsvoorsitter se getuienis gister dat hy nie kennis dra van die dreigemente nie," het hy gesê.
Thembeka Gqubule, Krivani Pillay, Lukhanyo Calata en Vuyo Mvoko het Maandag getuienis gelewer dat Hlaudi Motsoeneng van 'n gewone vervaardiger vir die Vrystaatse aktuelesakeprogram na topbestuur in die uitsaaier gevorder het omdat hy beskerming van "Pretoria" gekry het.
Die vier joernaliste is saam met vier kollegas vroeër vanjaar afgedank nadat hulle openlik teen sensuur by die SAUK en die manipulasie en verdraaiing van nuus beswaar gemaak het. Die meeste joernaliste is sedertdien weer aangestel, maar hulle beweer hulle word steeds geïntimideer en ontvang dreigemente.
… maar gaan hulle moeite doen om die mense te beskerm? Dinge begin lelik raak…
Ja, waarvoor rica mens dan. Die oorsprong moet vasgestel kan word? Selfde met banke wat kriminele beskerm deur kamstig nie inligting rakende die mense het nie onderwyl jy geen niks kan doen sonder bewys van adres en identiteit nie.
Rica is net vir eerlike mense …en die smse se mens presies met watse tiepe mense hier temake het …boewe wat n skrikbewind lei wat nou die sauk beheer ! Hoe het ons ooit op die lae vlak beland ….dankie anc !
Die oorsprong van die sms'e kan tog seker deur die slim manne met die dik brille bepaal word? Dan kan ons weet wie sit daar agter….
Suid-Afrika hoort in die Guinness rekordboek. Daar is nie 'n land wat by ons kan kersvas hou nie. Viva, viva.